ทนุศักดิ์ฮึ่มเร่งตั้งเอ็มดีเอสเอ็มอีแบงก์
คลังปรี๊ดแตกบอร์ดเอสเอ็มอีแบงก์ ดองสรรหาเอ็มดีใหม่ ทนุศักดิ์ สั่งต้องได้ตัว เม.ย.นี้
10 เม.ย. 2556

คลังปรี๊ดแตกบอร์ดเอสเอ็มอีแบงก์ ดองสรรหาเอ็มดีใหม่ ทนุศักดิ์ สั่งต้องได้ตัว เม.ย.นี้ 
นายภิญโญ ตั๊นวิเศษ ที่ปรึกษา รมช.คลังและประธานอนุกรรมการติดตามแผนการแก้ไขปัญหาหนี้เสียธนาคารพัฒนาวิสาหกิจขนาดกลางและขนาดย่อม (เอสเอ็มอีแบงก์) เปิดเผยว่า นายทนุศักดิ์ เล็กอุทัย รมช.คลัง ในฐานะที่กำกับดูแลเอสเอ็มอีแบงก์ มีคำสั่งให้คณะกรรมการเอสเอ็มอีแบงก์เร่งรัดสรรหากรรมการผู้จัดการคนใหม่ให้ได้ภายในเดือน เม.ย. นี้ 
นายภิญโญ กล่าวว่า ที่ผ่านมากระบวนการสรรหาล่าช้ามาก เดิมคาดว่าจะประกาศชื่อผู้ที่ได้รับการคัดเลือกได้ในเดือน มี.ค. แต่ก็ยังไม่ได้
แหล่งข่าวจากกระทรวงการคลัง เปิดเผยว่าที่ผ่านมากระทรวงการคลังได้ทำหนังสือถึงเอสเอ็มอีแบงก์ให้เร่งรัดสรรหากรรมการผู้จัดการคนใหม่ เพื่อมาฟื้นฟูองค์กรที่ไม่มีผู้นำมาตั้งแต่เดือน ต.ค. 2555 ทำให้การจัดการมีปัญหามาก เนื่องจากฝ่ายการเมืองขัดแย้งกันในการแต่งตั้งผู้บริหาร และนายทนุศักดิ์ได้ยืนยันว่าต้องมีการหารือกันในเรื่องกรรมการผู้จัดการธนาคารแห่งนี้
“รมช.คลังและผู้บริหารกระทรวงการคลังร้อนใจว่า ทำไมการสรรหาจึงล่าช้านัก เพราะปิดรับสมัครมาตั้งแต่ 15 ก.พ. แต่ยังไม่มีความคืบหน้า จึงเกรงว่าระหว่างที่มีเอ็มดีรักษาการจะเป็นการปล่อยผีเกิดการรีไฟแนนซ์หนี้ให้พวกพ้อง เพราะมีการตั้งรักษาการเอ็มดีมั่วไปหมด จึงคาดว่าจะเข้าไปตรวจการปล่อยกู้และแก้หนี้ในช่วงที่ผ่านมาเป็นพิเศษ” แหล่งข่าว เปิดเผย 
นายนริศ ชัยสูตร อธิบดีกรมธนารักษ์ และประธานกรรมการเอสเอ็มอีแบงก์ เปิดเผยว่า คณะกรรมการสรรหาที่มี นายวิฑูรย์ สิมะโชคดี ปลัดกระทรวงอุตสาหกรรมเป็นประธานจะเชิญผู้ที่ผ่านการคัดเลือกเข้ามาสัมภาษณ์ในวันที่ 11 เม.ย.นี้ ส่วนที่ล่าช้า เพราะอยู่ระหว่างตรวจสอบคุณสมบัติผู้สมัคร และกรรมการหลายคนติดภารกิจในการทำแผนฟื้นฟู 
แหล่งข่าวเปิดเผยว่า ล่าสุดนางอินทิรา โภคปุณยารักษ์ รองกรรมการผู้จัดการ กลุ่มงานปฏิบัติการเอสเอ็มอีแบงก์ ได้ขอถอนตัวจากการชิงตำแหน่งกรรมการผู้จัดการแล้ว และมีผู้สมัครอีก 2 รายมีคุณสมบัติไม่ครบ ทำให้เหลือผู้สมัคร 6 ราย จาก 9 ราย ได้แก่ นายพงษ์ศักดิ์ ชาเจียมเจน รองกรรมการผู้จัดการ เอสเอ็มอีแบงก์ นายครรชิต สิงห์สุวรรณ์ รองกรรมการผู้จัดการธนาคารอิสลามแห่งประเทศไทย นายเชาวรัตน์ เชาวน์ชวานิล อดีตผู้ช่วยกรรมการผู้จัดการ บรรษัทบริหารสินทรัพย์ไทย นายวิบูลย์ เพิ่มอารยะวงศ์ อดีตกรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม ฯลฯ